
A kartellezés, a közbeszerzési pályázatok kijátszásának lehetőségei

Dolgozatom a mai gazdaság aktuális témájáról, a kartellezésről szól.A bevezető részben a kartell, a közbeszerzések részletes bemutatása történik.Munkám elején bemutatom a szabályozottság hiányát, valamint a törvények által szabályozott időszakot. Kitérek a tisztességtelen piaci magatartás jogi hátterére a kezdetektől egészen napjainkig.Számomra izgalmas volt kutatni a kartellek általi károkozást, hogyan játszanak össze vállalkozások a versenytárgyalások során. Kifejtem tapasztalataim a versenyt korlátozó megállapodások felismeréseinek tartalmi, formai megjelenéséről, hogy milyen gyanús jelek utalnak a cégek kartellező tevékenységére. A kartellek nagy kárt okoznak a gazdaságnak, és mivel közbeszerzési pályázatok során követik el cselekményeiket,ezért különösen jelentős a kár mértéke, hiszen az adót fizető állampolgárokat károsítja.A vállalatok jelentős büntetésre számíthatnak, ha fény derül bűnös tevékenységükre, de a kartellezés során szert tehetnek akkora bevételre, hogy még az elrettentő szankciók ellenére is megéri nekik az összejátszás.Elemzem a hatóságok kezében lévő jogi eszközöket, felderítési lehetőségeiket.Kezdem a Gazdasági Versenyhivatallal. Tárgyalom a GVH engedékenységi politikáját, melynek során a hivatal enyhítheti, vagy teljes mértékben mentesítheti a pénzbüntetés alól azt a vállalkozást, amely elsőként felhívja a hatóság figyelmét a kartell megállapodásokra, segít a további összejátszó cégek felderítésében.Bűncselekmény gyanúja esetén eljáró hatóság a KR NNI. Vizsgáltam a hatóság felderítési lehetőségeit és arra jutottam, hogy valamivel nehezebb helyzetben vannak, hiszen az ő kezükben nincs meg a mentesítési lehetőség a büntetés kiszabása alól. A NNI munkatársai nem tehetnek kivételt a kartell megállapodásban résztvevő cégek között. Egyébként ezzel kapcsolatban történt már törvénymódosítási javaslat, de érdemi döntés még nem született ez ügyben.Végezetül a Közbeszerzési Hatóság munkásságát mutatom be, melyet a 2011. évi CVIII. törvény szabályoz. A Hatóság közreműködik a közbeszerzési politika kialakításában, valamint elősegíti a közpénzek hatékony és gazdaságos elköltését. Kutatásom során megállapítottam, hogy a Közbeszerzési Hatóság munkája is legalább annyira fontos, mint a fentebb tárgyalt szervek munkássága.



